|  |
| --- |
| cid:004f01db1584$6a4a0c01$_CDOSYS2.0 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՆԱՁՈՐ ՀԱՄԱՅՆՔԻ ՂԵԿԱՎԱՐ գիծ**  Հայաստանի Հանրապետության Լոռու մարզի Վանաձոր համայնք Ք. Վանաձոր, Տիգրան Մեծի 22, Հեռ. 060 650162, 060 650040 vanadzor.lori@mta.gov.am, info@vanadzor.am |

**Ո Ր Ո Շ ՈՒ Մ**03 հոկտեմբերի 2024 թվականի   N 2261

ՍՈՒՍԱՆՆԱ ԵՂԻՇԻ ՂԱԶԱՐՅԱՆԻ ՆԿԱՏՄԱՄԲ ՀԱՐՈՒՑՎԱԾ ՎԱՐՉԱԿԱՆ ՎԱՐՈՒՅԹԸ ԵԶՐԱՓԱԿԵԼՈՒ ՄԱՍԻՆ

**1. ՀՀ Վանաձոր համայնքի ղեկավարի որոշման կարգավորման առարկան.**

ՀՀ ՆԳՆ ոստիկանության Լոռու մարզային վարչության Վանաձոր քաղաքի Բազումի բաժնի կողմից ներկայացված գրության հիման վրա «Վարչարարության հիմունքների և վարչական վարույթի մասին» ՀՀ օրենքի 30-րդ հոդվածի ա) կետի հիմքով հարուցվել է վարչական վարույթ` Սուսաննա Եղիշի Ղազարյանի կողմից «Վարչական իրավախախտումների վերաբերյալ» ՀՀ օրենսգրքի 113-րդ հոդվածի հատկանիշներով նախատեսված վարչական իրավախախտում կատարելու հիմքով:

«Վարչարարության հիմունքների և վարչական վարույթի մասին» ՀՀ օրենքով սահմանված կարգով հարուցված և իրականացված վարչական իրավախախտման վերաբերյալ գործի քննության ընթացքում գործի փաստական հանգամանքների բազմակողմանի, լրիվ և օբյեկտիվ քննության արդյունքում, բացահայտելով գործի բոլոր հանգամանքները, վարչական մարմինը հաստատված է համարում հետևյալը.

**2. Վարչական ակտ ընդունելու համար հիմք հանդիսացող փաստերը.**

ՀՀ ՆԳՆ ոստիկանության Լոռու մարզային վարչության Վանաձոր քաղաքի Բազումի բաժնի կողմից ներկայացված գրության համաձայն՝ ք. Վանաձոր, Աղայան փողոց թիվ 84/17 հասցեի բնակչուհի Սուսաննա Եղիշի Ղազարյանը իր բնակարանում պահում և խնամում է շներ, որոնցից մեկը 20.08.2024 թվականին նույն շենքի բակում հարձակվել է անչափահաս երեխայի վրա:

2024 թվականի սեպտեմբերի 5-ին հարուցված վարչական վարույթի հիման վրա 2024 թվականի սեպտեմբերի 17-ին հրավիրվել են վարչական վարույթի լսումներ, որին մասնակցելու նպատակով պատշաճ ծանուցվել էին վարչական վարույթի մասնակիցները:   
Վարչական վարույթին ներկայացել էր Սուսաննա Ղազարյանը, որը վարչական վարույթի լսումների ընթացքում հայտնեց, որ ք. Վանաձոր, Աղայան փողոցի թիվ 84 շենքի 17 բնակարանում ունի երկու կատու և երեք շուն, որից երկուսը ժամանակավոր են և յուրաքանչյուր օր կենդանիներին տանում է զբոսանքի, կարիքները հոգալու և կրկին վերադարձնում տուն: Կենդանիները շքամուտքում չեն մնում, մնում են իր տանը: Սուսաննա Ղազարյանը նաև հայտնեց, որ կերակրում է Վանաձոր քաղաքի ցանկացած վայրում իրեն պատահած անտուն, անօթևան շներին, կատուներին և թռչուններին, իր դեմ բողոք գրող մարդիկ իր նկատմամբ ունեն անձնական հակակրանք, կենդանիները որևէ կապ չունեն:

Վանաձոր համայնքի ղեկավարի կողմից 17 սեպտեմբերի 2024 թվականին ՀՀ ՆԳՆ ոստիկանության Լոռու մարզային վարչության Վանաձոր քաղաքի Բազումի բաժին է ներկայացվել թիվ 01/9720 գրությունը` Վանաձոր քաղաքի Աղայան փողոցի թիվ 84/17 հասցեի բնակչուհի Սուսաննա Ղազարյանի կողմից պահվող շան` երեխայի վրա հարձակվելու վերաբերյալ նյութերի պատճենները տրամադրելու մասին:

ՀՀ ՆԳՆ ոստիկանության Լոռու մարզային վարչության Վանաձոր քաղաքի Բազումի բաժնի կողմից 26.09.2024 թվականի թիվ 61/3-4389 գրությամբ ներկայացված փաստաթղթերի համաձայն կատարվել է ստուգում, որի արդյունքում հանցանքի կամ վարչական իրավախախտման առերևույթ հատկանիշներ մատնանշող որևէ փաստական տվյալ չի ստացվել:

Հաշվի առնելով վերոգրյալը, Սուսաննա Եղիշի Ղազարյանի մոտ բացակայում են վարչական իրավախախտում կատարելու հիմքերը։

**3. Վարչական ակտ ընդունելու հիմնավորումը.**

Ելնելով վերոգրյալից և ղեկավարվելով «Վարչարարության հիմունքների և վարչական վարույթի մասին» ՀՀ օրենքի 20-րդ հոդվածի 4-րդ մասով, 30-րդ, 53-րդ, 58-60-րդ հոդվածներով և «Տեղական ինքնակառավարման մասին» ՀՀ օրենքի 35-րդ հոդվածի 1-ին մասի 24-րդ կետով՝

**ՈՐՈՇԵՑԻ**

1.05.09.2024 թվականին Սուսաննա Եղիշի Ղազարյանի նկատմամբ հարուցված վարչական վարույթը եզրափակել՝ վարչական իրավախախտման հիմքի բացակայության պատճառով:

2.Սույն որոշումն ուժի մեջ է մտնում վարչական ակտի հասցեատիրոջն իրազեկելուն հաջորդող օրվանից:

3.Սույն որոշումը համարվում է վարչական ակտի հասցեատիրոջը հանձնված (պատշաճ ծանուցված) նաև որոշման մասին ծանուցումը Հայաստանի Հանրապետության հրապարակային ծանուցումների պաշտոնական ինտերնետային կայքում (azdarar.am) տեղադրելու օրվան հաջորդող հինգերորդ օրը:

4.Սույն որոշումը կարող է վարչական կարգով բողոքարկվել Վանաձոր համայնքի ղեկավարին դրա ուժի մեջ մտնելու օրվանից երկու ամսվա ընթացքում կամ դատական կարգով Հայաստանի Հանրապետության վարչական դատարան՝ երկամսյա ժամկետում։

5.Սույն որոշման կատարման ընթացքի նկատմամբ հսկողությունն իրականացնում է Վանաձոր համայնքի ղեկավարը։

ՀԱՄԱՅՆՔԻ ՂԵԿԱՎԱՐԻ

ՊԱՇՏՈՆԱԿԱՏԱՐ`     ԱՐԿԱԴԻ ՓԵԼԵՇՅԱՆ

Ճիշտ է՝

ԱՇԽԱՏԱԿԱԶՄԻ ՔԱՐՏՈՒՂԱՐ Հ.ՎԻՐԱԲՅԱՆ